## Labora obri el termini per a sol·licitar els 3.000 euros per a autònoms sense empleats de les zones afectades per la riuada

*** Estes ajudes es destinen als autònoms de 15 municipis afectats no inclosos en el primer decret i els que no van poder demanar-lo en desembre
* S’espera que en esta nova convocatòria es puga ajudar quasi 18.000 autònoms de zones afectades**

Labora ha obert el termini per a sol·licitar les [ajudes directes de 3.000 euros](https://labora.gva.es/es/ciutadania/busque-ajudes-subvencions/ajudes-foment-de-l-ocupacio-2025/-/asset_publisher/KtnO6KufAa9s/content/eadana-2025-ayuda-extraordinaria-a-personas-trabajadoras-autonomas-dana-2024?redirect=https://labora.gva.es/es/ciutadania/busque-ajudes-subvencions/ajudes-foment-de-l-ocupacio-2025%3Fp_p_id%3D101_INSTANCE_KtnO6KufAa9s%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3D_118_INSTANCE_9NTS62jpNGf9__column-2%26p_p_col_count%3D1) per a persones autònomes sense treballadors de zones afectades per la riuada. El període per a demanar esta subvenció estarà operatiu fins al 28 de febrer a les 15:00 hores.

Esta ajuda s’afig a la ja abonada en desembre i va dirigida a les persones autònomes sense treballadors de 15 municipis que no estaven inclosos en l’anterior decret d’ajudes, així com a tots els autònoms dels 75 municipis de la primera convocatòria que no van poder accedir a l’ajuda.

Són 15 els municipis que s’inclouen en este nou decret d’ajudes: Alberic, Barxeta, Benaguasil, Benimodo, Carcaixent, Castelló, Castielfabib, Chulilla, la Pobla Llarga, l’Énova, Manuel, Millares, Rafelguaraf, Senyera i Tous. Tots els autònoms d’estes zones podran sol·licitar esta ajuda directa entre el 10 i el 28 de febrer.

A més, els autònoms dels 75 municipis inclosos en l’anterior decret que no van poder demanar esta ajuda tindran una nova oportunitat per a sol·licitar-la ara, en el mateix termini que els anteriors.

Els treballadors autònoms han patit d’una manera especialment directa els efectes de la riuada. Per això, per a tractar de pal·liar l’impacte negatiu en l’economia de la Comunitat Valenciana, es pretén ajudar estos treballadors que, encara que no hagen patit danys materials de manera directa, han vist ressentida la seua activitat per la incidència directa de la catàstrofe en tercers com a proveïdors i potencials clients, així com en el sistema logístic de transport i distribució, de comunicacions i infraestructures.

En el cas dels operadors econòmics més vulnerables del teixit empresarial com són els treballadors autònoms, esta situació determina un extraordinari desavantatge competitiu que compromet la mateixa continuïtat de la seua activitat econòmica.

Per a esta nova convocatòria, es destinen 52 milions d’euros. En total, s’oferiran més de 90 milions. S’espera que es puguen beneficiar al voltant de 17.300 treballadors autònoms d’estes zones, els negocis dels quals es van vore afectats per la catàstrofe.

El termini per a gestió es farà sense burocràcia, de manera que n’hi haurà prou amb presentar un formulari de dades i una declaració responsable de complir els requisits.

Per a poder accedir a l’ajuda el personal autònom ha de constar d’alta el 29 d’octubre de 2024 en Seguretat Social o en alguna mútua, així com en l’IAE, i el seu lloc de treball ha d’estar situat en alguna de les zones afectades.

En relació amb les dades bancàries imprescindibles per a poder rebre la subvenció, cal assenyalar que les persones que no hagen tingut relació anteriorment amb la Generalitat han de donar d’alta el compte bancari on vullguen rebre l’ajuda, i han d’omplir [este tràmit](https://www.gva.es/es/inicio/procedimientos?id_proc=22648) disponible en la web de Labora.

El secretari autonòmic d’Ocupació, Antonio Galvañ, ha destacat que estes subvencions donaran suport “a un dels col·lectius segurament més desprotegits per esta situació”. L’objectiu que es perseguix és “facilitar el manteniment de l’ocupació i la reactivació econòmica de les empreses de la zona”, ha assenyalat Galvañ.

Com ha explicat el secretari autonòmic d’Ocupació, “estes ajudes complementen les convocades per la Conselleria d’Indústria, que van dirigides a les persones autònomes que tinguen treballadors contractats”, amb la qual cosa tot el col·lectiu de treballadors autònoms queda cobert per esta sèrie d’ajudes “que suposen un esforç pressupostari molt important, però que és imprescindible afrontar per les grans necessitats que té este col·lectiu”.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Fecha: 11/02/2025